Virallinen lehti nro C 320 , 28/10/1996 s. 0211



A4-0257/96 Päätöslauselma Euroopan komission petostentorjuntaa koskevasta työohjelmasta vuodelle 1996 (KOM(96)0017 - C4-0117/96) Euroopan parlamentti, joka - ottaa huomioon petostentorjuntaa koskevan työohjelman vuodelle 1996 (KOM(96)0017 - C4-0117/96), - ottaa huomioon komission petostentorjuntaa koskevan kertomuksen vuodelta 1995 (KOM(96)0173), - ottaa huomioon talousarvion valvontavaliokunnan mietinnön ja oikeusasioita ja kansalaisten oikeuksia käsittelevän valiokunnan lausunnon (A4-0257/96), 1. Katsoo, että a) tehokas ja uskottava petostentorjunta lisää Euroopan unionin hyväksyntää kansalaisten keskuudessa ja täten se vaikuttaa myös muihin kuin taloudellisiin näkökohtiin; b) petostentorjunta kattaa myös suppeassa merkityksessä yhteisön taloudellisten etujen suojaamisen lisäksi myös kaikkien eurooppalaisten veronmaksajien etujen suojaamisen; c) suuri yleisö seuraa näin ollen yhä tarkemmin ja kriittisemmin petostentorjuntatoimenpiteiden menestystä tai niiden epäonnistumista; d) petostentorjuntastrategian arvioinnin keskeisenä perusteena toimii komission petostentorjuntaa koskeva vuosikertomus sekä työohjelma; e) näin ollen näiden asiakirjojen luettavuus, selkeä rakenne, ymmärrettävyys ja tarkistettavuus ovat erittäin tärkeitä. Euroopan parlamentti panee tyytyväisenä merkille komission ponnistelut tämän puolesta ja kehottaa komissiota noudattamaan samaa linjaa tulevaisuudessakin; f) komission olisi liitettävä työohjelma ja vuosikertomus nykyistä tiukemmin yhteen ajallisesti. Nykyinen rakenne ei mahdollista työohjelmassa esiteltävien hankkeiden ja niiden mahdollisen onnistumisen tai epäonnistumisen arvioinnin välistä suoraa yhteyttä; g) Euroopan parlamentti ehdottaakin tämän vuoksi, että työohjelman aikataulu sidottaisiin kalenterivuoden sijasta aikaisempaa tiukemmin vuosikertomuksen julkaisemisen ajankohtaan. Ehdotus työohjelmaksi julkaistaisiin täten yhdessä vuosikertomuksen kanssa ja sellaisena ajankohtana, että Euroopan parlamentti voisi antaa lausuntonsa kummastakin asiakirjasta ennen kesätaukoa; h) tämä menettely mahdollistaisi sen, että kaikki työohjelman analyyttiset ja arvioivat osat sekä puhtaat selitykset voitaisiin siirtää vuosikertomukseen. Työohjelma koostuisi täten selkeästi määritellyistä kohdista. Se voisi olla nykyistä lyhyempi ja menestyksen arviointi olisi nykyistä helpompaa; i) hankkeet, jotka on suunniteltu toteutettavaksi pidemmän aikavälin kuluessa tai joita toteutetaan parhaillaan, olisi esitettävä sellaisina; j) kaikkia työohjelmassa mainittuja kohtia on käsiteltävä sitä seuraavassa vuosikertomuksessa ja niiden tehokkuudesta on esitettävä arvio; k) Vuosikertomuksen olisi sisällettävä seuraavat kohdat: - edeltävän työohjelman perusteella toteutettujen toimenpiteiden arviointi - selkeästi jäsennelty katsaus Euroopan unionin ja jäsenvaltioiden lainsäännön tilaan. Lainsäädäntöhankkeiden yhteydessä ilmenevät poliittiset vaikeudet olisi mainittava selkeästi ja ymmärrettävästi ja niiden seuraukset olisi analysoitava - kertomus työryhmien toiminnasta - katsaus riskialojen kehitykseen, sekä yksiselitteinen määritelmä siitä, mitä aloja pidetään riskialoina ja millä perusteella - esitys siitä, missä määrin petostentorjunnan alalla saadut tiedot on sisällytetty komission lainsäädännölliseen toimintaan - petosten muiden kuin puhtaasti taloudellisten seurausten, kuten kilpailuhäiriöiden, kuluttajansuojan loukkausten jne., esittely ja tulkinta - liite, jossa julkaistaan esimerkiksi neuvoston keskeisimmät päätökset ja suositukset sekä komission ja parlamentin tärkeimmät, asiakirjat l) Euroopan parlamentti kehottaa komissiota analysoimaan aikaisempaa tehokkaammin, missä määrin direktiivit ja asetukset kannustavat petoksiin (riskialoilla) tai missä määrin petokset aiheutuvat säädösten monimutkaisuudesta ja vaikeasta valvottavuudesta. Komission olisi erityisesti selvitettävä, täyttävätkö riskialojen välineet (subventiot, korvaukset jne.) niiden alkuperäisen tarkoituksen riittävässä määrin vai voitaisiinko ne korvata muilla tehokkaammilla ja vähemmän riskialttiilla välineillä. Komission olisi käsiteltävä näitä kysymyksiä säännöllisesti vuosikertomuksessaan; 2. Kehottaa puhemiestään välittämään tämän päätöslauselman komissiolle ja neuvostolle.